Andreas Hermes

Andreas Hermes (natus 16 Iulii 1878 Coloniae, mortuus 4 Iulii 1964 in vico Krählingen apud Aerwilram) vir publicus Germaniae et sodalis factionis Centri et deinde CDU erat.

 Iuventus et munus 
Hermes, postquam maturitatem adeptus est, 1896 - 1901 Bonnae, Ienae, Berolini agriculturae atque philosophiae studebat. Deinde (anno 1901) agriculturae magister et consiliarius educatoris (annis 1902 - 1904) laboravit et anno 1906 doctor promotus est. Deinde usque ad annum 1911 adiutor educationis in Societate Theodisca Agriculturae fuit. Annis 1911 - 1914 director Societatis Internationalis Agriculturae Romae erat. Primo bello mundano Hermes pro magistratu victus belli Germaniae laboravit. Anno 1919 magister publicus superior in Administerio Imperii Oeconomiae factus est.

 Familia 
Hermes anno 1920 uxorem duxit atque ex ea tres filios et duas filias habuit.

 Cursus honorum 
Hermes, qui anno 1920 factionem Centri accesserat, 30 Martii 1920 Administer Imperii Victus et Agriculturae in consilio administrorum Müller I factus est. Hoc magistratu et Constantino Fehrenbach et Carolo Iosepho Wirth cancellariis ad diem 10 Martii 1922 fungebatur. A die 26 Octobris 1921 usque ad 13 Augusti 1923 - etiam, cum iam Gulielmus Cuno cancellarius esset, Administer Imperii Aerarii Publici erat. Annis 1924 - 1928 legatus senatus terrae Borussiae, tum ad annum 1933 Dietae Imperii Germanici erat. Eodem tempore praeses consociationis foederum agricolarum Theodiscorum et annis 1930 - 1933 praeses societatum agriculturae (Raiffeisen) erat.

 Temporibus dictaturae Nazistarum 
Hermes consilia Nazistarum omnino repudiavit et 1933 omnes magistratus deposuit. Itaque brevi tempore in carcerem coniectus est. Anno 1936 in Columbiam in exilium iit et anno 1939 revertebat, ut familia ei in exilium sequeretur. Sed cum secundum bellum mundanum interim exarsisset, hoc facere impeditus est. Hermes deinde particeps Coniurationis 20 Iulii 1944 fuit et a coniuratoribus administer agriculturae destinatus est. Idcirco iterum in carcerem missus et 11 Ianuarii 1945 ad mortem damnatus est. Sed antequam poenam solverat, Berolinum a militibus Sovieticis occupatum est.

 Post secundum bellum mundanum 
Iam anno 1945 Hermes Berolini novam factionem CDU cum aliis condidit. Consiliarius Berolini agriculturae factus est, sed iam mense Decembri ab Unione Sovietica depositus est, quod novam dictaturam repudiavit. Itaque in Germaniam occidentalem iit et ibi legatus parlamenti Zonae occupationis consociatae Britannicae et Americanae, postea et Francicae Francofurti erat. Anno 1948 praeses Foederis Germanici Agricolarum electus est et ad annum 1955 mansit. Paene 1949 Administer Foederalis Rei Agrariae primus nominatus est, sed propter controversias cum Conrado Adenauer id fieri non potuit. Hermes enim contra divisionem Germaniae in duas partes certavit. Annis 1954 - 1958 Hermes etiam praeses Foederis Europaei Agriculturae erat. Sed tum propter aetatem provectam magistratus omnes remisit.

 Nexus externi 
 Curriculum vitae in pagina Musei Historici Germanici (lingua Theodisca)
 Curriculum vitae in pagina Academiae Agriculturae "Andreas Hermes" (lingua Theodisca)

Categoria:Nati 1878
Categoria:Alumni Universitatis Bonnensis
Categoria:Alumni Universitatis Ienensis
Categoria:Alumni universitatum et scholarum Berolinensium
Categoria:Administri Imperii Victus et Agriculturae (Germania)
Categoria:Administri Imperii Aerarii Publici (Germania)
Categoria:Legati Dietae Imperii Germaniae (Res publica Vimariana)
Categoria:Mortui 1964